Metodický list k dennej téme: Sezónnosť potravín - čo a kedy u nás rastie
2. denná téma
Cieľ : Poznávať a rozdeliť ovocie a zeleninu, ktorá sa pestuje u nás a dozrieva na jeseň. Oddeliť ovocie ktoré sa pestuje a dováža zo zahraničia. Overiť zručnosti a schopnosti žiakov pri príprave ovocného šalátu a ovocnej šťavy. Používanie kuchynských nástrojov.

Vyučovací predmet: Pracovná výchova

Ročník:  1. – 3.

Téma: Sezónnosť potravín – čo a kedy u nás rastie  /Plody jesene/
Pomôcky: Ovocie, zelenina, strúhadlo, odšťavovač, nôž, taniere a poháre, papiere, farbičky
Príprava: Žiakom pripravíme rôzne druhy ovocia a zeliny, ktorých názvy budú ukryté v hádankách a v básničke. Pomocnými otázkami zistíme aké vitamíny obsahujú a prečo sú pre nás dôležité. Z ovocia spoločne pripravíme chutný šalát,  strúhanú mrkvu a pomarančovú šťavu. Žiaci namaľujú ovocie a zeleninu, ktorá sa zbiera u nás v jeseni.
Postup/Realizácia: Do triedy si donesieme ovocie a zeleninu a ostatné potrebné pomôcky. Zmiešané ovocie a zeleninu uložíme na jednu kôpku na stôl. Pomocou hádaniek ju postupne roztriedime na dve kôpky – /zvlášť  ovocie a zvlášť zeleninu/. Následne rozdelíme ovocie na to, ktoré sa pestuje u nás a ovocie, ktoré dovážame zo zahraničia. Porozprávame žiakom kde a ako rastú, kedy sa zbierajú, ako sa spracovávajú a uskladňujú  jednotlivé druhy ovocia a zeleniny. O dôležitosti  ich konzumácie pre zdravý vývin nášho organizmu. Aké vitamíny obsahujú.

Žiakov rozdelíme do 3 skupín a priradíme im úlohy : 

1. skupina očistí ovocie a pripraví ovocný šalát. 

2. skupina očistí a nastrúha mrkvu
3. skupina odšťaví pomaranče, čím pripraví šťavu

Pripravené dobroty spoločne skonzumujeme a na záver žiaci namaľujú,  ktoré z druhov ovocia a zeleniny si zapamätali.

Zhrnutie: Cieľom hodiny bolo naučiť žiakov aké ovocie a zelenina sa zbiera v jeseni, ako a kde rastie/na strome, na kríku, v zemi/, ako ho uskladňujeme a ďalej spracovávame/šťavy, džemy, kompóty/, prečo je pre nás jeho konzumácia dôležitá/vitamíny/. Zapamätáme si, ktoré ovocie a zelenina rastie u nás. Koreňová zelenina a zemiaky rastú v zemi. Paradajky, uhorky, paprika na kríkoch. Jablká, hrušky, slivky rastú na stromoch. Banány, pomaranče, citróny, ananásy, kiwi dovážame zo zahraničia. 
Prílohy: 
1. Básnička  - Čo rastie v záhrade
Tešila sa mrkvička:

„Oj, už nie som maličká!“

Hrášok rástol, dostal puky

z pukov kvety, z kvetov struky.

Šepkala si kapustička:

„Stučneli mi obe líčka!“

Uhorky sa chvália tiež:

„ Ťažko krajšiu vyberieš.“

A kaleráb: „ Verte mi,

ledva stojím na zemi.“

Cibuľka sa tešila,

že suchotu prežila.

Paradajky kričia: „Sláva,

tomu, kto nám vodu dáva!“

2. Hádanky o ovocí a zelenine
Sukne, sukne, samé sukne, zaplače, kto na ne kukne. (CIBUĽA)
Sladká je a šťavnatá. Trhajú ju dievčatá, oberajú mamy, zobkajú ju vrany. Červené má líčka. Je to … (ČEREŠNIČKA)

Pri cestičke rastie kríček ako chrastie. Prútiky sťa hady hryzú, nieto rady. Plody, čierne uhlíky, chutia ako cukríky. (ČERNICE)

Sedí babka guľatá, má sto súkien zo zlata, keď ju raz vyzliecť skúsiš, rozplakať sa pritom musíš. (CIBUĽA)

Nemá rúčky, nemá prsty, zato strúčky drží v hrsti. (CESNAK)
Rastie stromček maličký, čo má ostré ihličky. Na ňom guľky sladučké, hoci nie vždy hladučké. (EGREŠ)
Panička dlhá na plot sa šplhá. (FAZUĽA)

Máme domček zelený, na izbičky delený, v nich drobné detičky – zelené guličky. Veľa je tých detí, ách! Veď som predsa sladký … (HRACH)

Ostrý hosť som vám, keď k vám zavítam. Ľudia ma však radi majú, k hostinám ma pozývajú a šunku mi predkladajú. (CHREN)

Šťavnatá a sladká guľka si ku iným líčka tuľká. Z lístia celý strapec kuká, odtrhla ho čiasi ruka. Hneď to každé dieťa pozná, lebo je to strapec … (HROZNA)

Visí pani bez slovka, žiari ani žiarovka. (HRUŠKA)

Keď má mäkké líčka, mám ju na muške. Začínajú pre nás hody na … (HRUŠKE)

Z jari bolo nežným kvetom, na konári zrelo letom. Dnes je pekné, guľaté, vy ho ochutnáte. (JABĹČKO)

V lese ju nájdete v červenej šatke, očká má privreté a líčka sladké. (JAHODA)

Maľované líčka malo, slniečko ich maľovalo. (JABLKO)

Na košeli košeľa, keby sa tak zaodela, zostal by len malý hlúb ani nie pod jeden zub. (KAPUSTA)

Komu odseknú hlavu a krv netečie? (KAPUSTE)
Sedí pani v chládku v červenom kabátku, vlasy sú jej na slnci, a ona je v chládku. (MRKVA) 
3. Pracovné listy – poznávame zeleninu, poznávame ovocie

